b'\n_START_ARTICLE_\nGamlegrend\xc3\xa5sen\n_START_PARAGRAPH_\nGamlegrend\xc3\xa5sen(ofte kalt for \xc3\x85sen) er et boligomr\xc3\xa5de p\xc3\xa5 den s\xc3\xb8r\xc3\xb8stlige siden av Kongsberg med om lag 1\xc2\xa0300 husstander fordelt p\xc3\xa5 rekkehus, leiligheter, tette eneboliger og eneboliger, og er dermed det st\xc3\xb8rste boligomr\xc3\xa5det i Kongsberg. Arbeidet med \xc3\xa5 gj\xc3\xb8re om Gamlegrend\xc3\xa5sen til boligomr\xc3\xa5de startet i 1977.  _NEWLINE_Omr\xc3\xa5det ved enden av Gamlebrua over L\xc3\xa5gen ble kalt Gamlegrenda. Da var det naturlig at \xc3\xa5sen bak fikk navnet Gamlegrend\xc3\xa5sen. P\xc3\xa5 Gamlegrend\xc3\xa5sen l\xc3\xa5 det i sin tid 103 l\xc3\xb8kker p\xc3\xa5 det meste, men omr\xc3\xa5det ble ogs\xc3\xa5 brukt til beiter for dyr. P\xc3\xa5 en av disse l\xc3\xb8kkene l\xc3\xa5 Ruudhytta, som var en liten stue som faren til Birger, Asbj\xc3\xb8rn og Sigmund Ruud hadde kj\xc3\xb8pt. Her opprettet guttene et treningssenter som skulle vise seg \xc3\xa5 bli sv\xc3\xa6rt viktig for at Kongsberg skulle bli et sentrum for hoppsporten i mellomkrigs\xc3\xa5rene. Det finnes fortsatt mange fegater, rydningsr\xc3\xb8yser og steingjerder i omr\xc3\xa5det. I boligfeltet er flere fegater beholdt som gangveier._NEWLINE_Gamlegrend\xc3\xa5sen er fordelt p\xc3\xa5 5 grunnkretser i delomr\xc3\xa5det Kongsberg syd-\xc3\xb8stre._NEWLINE_I tillegg til Gamlegrend\xc3\xa5sen skole finnes det 5 private og offentlige barnehager, en dagligvarebutikk, tre kunstgress-fotballbaner samt et lysl\xc3\xb8ypenett i den n\xc3\xa6rliggende skogen._NEWLINE_Gamlegrend\xc3\xa5sen blir i mange tilfeller feilstavet som Gamlegrends\xc3\xa5sen, b\xc3\xa5de i dagligtale og skriftlig.\n_START_SECTION_\nGamlegrend\xc3\xa5sen nord\n_START_PARAGRAPH_\n9. september 2009 vedtok kommunestyret i Kongsberg at Gamlegrend\xc3\xa5sen skulle utvides med et 350 dekar stort omr\xc3\xa5de p\xc3\xa5 nordsiden av den eksisterende bebyggelsen. Omr\xc3\xa5det er h\xc3\xb8sten 2010 under bygging og skal f\xc3\xa5 navnet Gamlegrend\xc3\xa5sen nord og Gamlegrend\xc3\xa5sen terrasse.\n_START_SECTION_\nGamlegrend\xc3\xa5sen syd\n_START_PARAGRAPH_\n17. oktober 2012 vedtok kommunestyret i Kongsberg \xc3\xa5 etablere et nytt boligfelt rett syd for den eksisterende bebyggelsen. Omr\xc3\xa5det har f\xc3\xa5tt navnet Lafter\xc3\xa5sen, og de f\xc3\xb8rste boligene sto ferdige tidlig i 2015.'